Фолкер Браун
Младежки обект

Превод от немски: Венцеслав Константинов, —

chitanka.info

Бледочервеното слънце изтеглят те в Ринското торфище,

бледочервено и кръгло, то плува в небесната супа,

бледочервено и кръгло, и късно — а ние се люшкаме,

ние се люшкаме, здраво затънали в земната супа,

ние се люшкаме, в пот се обливаме, мъчим се с ръчните багери,

долу под синьото слънчево знаме в пот се обливаме

още преди да изтеглят те слънцето — само за няколко гроша,

за обгорели плещѝ и за кал по ушите, за евтин салам,

но и за сухите ниви, за ма̀слото, хора, за ма̀слото!

Заради ма̀слото ровим отчаяно с ръчните багери,

пълним гръдта си с надежда и слава, изравяме ново отечество

още преди да е грейнало слънцето в Ринското торфище,

още преди да се люшне, блестящо и жълто, над нас в небесата,

ние се люшкаме с жалките багерни кофи под синьото слънчево знаме

още преди да се люшне, блестящо и жълто, добро като истинско ма̀сло!

1970

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.